2023 5 10
LT
Europos Sąjungos oficialusis leidinys
C 165/7
Naujausiame visoje ES stebimų elementų, savybių ir parametrų, susijusių su visais JSPD deskriptoriais, rinkinyje nustatyti stebėsenos trūkumai.
Remiantis pateikta informacija, sunku įvertinti sąsajas su kitomis JSPD ataskaitų teikimo prievolėmis (t. y.
8, 9, 10 ir 13 straipsniais), visų pirma dėl to, kad apie gerą aplinkos būklę, tikslus ir priemones ankstesnėse JSPD ataskaitose nebuvo pranešta pakankamai konkrečiai ir išmatuojamai, kaip pabrėžta Komisijos 2022 m. vertinime.
Be to, apie bendras sektorių ir regionų stebėsenos programas pranešama nenuosekliai.
Tai rodo, kad valstybės narės dar neišnaudoja visų ryšių su kitais sektoriais nei nacionaliniu, nei regioniniu lygmeniu, o tai lemia neveiksmingumą.
Valstybės narės turėtų teikti pirmenybę šių trūkumų šalinimui visais direktyvos įgyvendinimo lygmenimis.
Šios rekomendacijos turėtų padėti valstybėms narėms pašalinti trūkumus ir parengti veiksmingas stebėsenos programas, kurios galiausiai padėtų pasiekti jų aplinkosaugos tikslus.
Švari ir sveika jūrų ir pakrančių aplinka yra ne tik teisinis reikalavimas ar moralinė pareiga ateities kartoms.
Tai taip pat yra būtinas visos jūrinės veiklos pagrindas ir esminė pagrindinių ekonomikos sektorių, tokių kaip žuvininkystė ir turizmas, tvarumo sąlyga.
Todėl jūrų ir pakrančių aplinkos apsauga ir sisteminga stebėsena yra išties prasminga investicija, be kita ko, ekonominiu požiūriu.
Komisija supranta, kad aplinkos parametrų stebėsena siekiant įvertinti jūrų aplinką yra didžiulė užduotis.
Ji apima įvairius aspektus, susijusius su daugeliu jūros rūšių, buveinių ir daugybe antropogeninių veiksnių bei poveikių.
Valstybių narių pastangos yra stulbinančios ir, nepaisant nustatytų trūkumų, reikėtų pripažinti, kad koordinuota jūrų aplinkos stebėsena ES pagal JSPD ir keturias regionines jūrų konvencijas yra pasauliniu mastu unikalus laimėjimas.
Kaip pabrėžta Europos Parlamentui ir Tarybai skirtoje ataskaitoje dėl JSPD įgyvendinimo 2020 m (36)., Komisija mano, kad direktyva yra suderinta teisinė sistema, kuria sudaromos sąlygos nuolat tobulinti duomenų rinkimą ir skatinama rengti išsamias jūrų stebėsenos programas.
Toje pačioje ataskaitoje Komisija taip pat pažymi, kad valstybių narių pagal JSPD stebėsenos programas surinkti duomenys dažnai nėra palyginami.
Ji taip pat atkreipia dėmesį į tai, kad šios stebėsenos programos ne visada susietos su tikslais, o kadangi jos rengiamos anksčiau nei priemonės, ryšys tarp jų dažnai nėra optimalus.
Komisija laikosi nuomonės, kad stebėsenos programomis turėtų būti suderintai vertinama jūrų aplinkos būklė, aplinkos apsaugos tikslų įgyvendinimas ir priemonių veiksmingumas.
Komisija įtrauks šiuos aspektus į šiuo metu vykdomą JSPD peržiūrą ir kartu sieks supaprastinti ataskaitų teikimo reikalavimus.
Galiausiai pagal šias stebėsenos programas gaunami duomenys yra labai svarbūs įgyvendinant Europos žaliąjį kursą ir, kai tik bus gauti, jie bus įtraukti į nulinės taršos ir biologinės įvairovės stebėsenos sistemas pagal visa apimančią Aštuntąją aplinkosaugos veiksmų programos stebėsenos sistemą.
Be to, jie taip pat padės įgyvendinti Kunmingo ir Monrealio pasaulinę biologinės įvairovės sistemą, nes jais bus papildomi su jūra susiję pagrindiniai ir kiti rodikliai ir juos naudojant bus lengviau pritaikyti nacionalines biologinės įvairovės strategijas bei veiksmų planus.
(36) Ataskaita dėl Jūrų strategijos pagrindų direktyvos (Direktyva 2008/56/EB) įgyvendinimo (europa.eu)